**Tăceri pascale**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe noaptea de patimi se-ascute jungherul

Şi bubuie ura strivită-n torace

Când mâna rebelă atinge mânerul,

Dar Mielul de jertfă priveşte şi...tace!

Se-aprind vâlvătăi peste tragice bezne

Tivite cu păsări de pradă, rapace,

Şi sângele jertfei ajunge la glezne,

Dar Mielul priveşte, ascultă şi...tace!

Se urcă spre mijloc potopul de sânge

Când drama la focul trădării se coace,

Durerea-i cumplită, dar Mielul nu plânge,

Revarsă iubire pe lume şi...tace!

Tăcerea e albă ca norii de cretă

Când sângele-ajunge la creştet, tenace,

Şi moartea vorace cuprinde discretă

În braţele-i Mielul. Mormântul Lui...tace!

Dar actul final e drapat de-nviere

Şi-n scenă-i un Miel, ca un şarpe de-aramă,

Ce-a rupt de pe drumul spre Cer bariere.

Acum nu mai tace. Mă cheamă, te cheamă...

Simion Felix Marţian

Vulcan, 15 aprilie 2019